Jee kuíntañúꞌún nsi̱káa Jesús rá te̱e súkuáꞌa re̱ꞌ iniꞌ barkúꞌ sáva xíꞌna ráa ka̱ꞌ kosoꞌ nu̱u̱nꞌ kɨ̱ꞌɨ̱nꞌ jia̱ꞌa ráa íyo ka̱ꞌ ichi yúnteñúꞌún, ni náchuichí re̱ꞌ rá ñɨvɨ.
Jee sáá nkuvi nna̱chuichí re̱ꞌ rá ñɨvɨ, jee kua̱ꞌa̱nꞌ sɨ́ɨ́n métúꞌún re̱ꞌ ɨɨn yuku sáva kaꞌanꞌ re̱ꞌ jín Ndiosíꞌ. Jee va̱kuaaꞌ, jee métúꞌún re̱ꞌ ni íñɨ́ maáréꞌ yukuán.
Jee barkúꞌ ya̱ ñúꞌún rá te̱e súkuáꞌa re̱ꞌ vá, ya nku̱íká‑a kua̱ꞌa̱nꞌ‑a nu̱u̱nꞌ nteñúꞌún. Jee ɨɨn inka ichi náchinaꞌá nu̱u̱nꞌ síkɨ́ nteñúꞌún vá barkúꞌ vá, chi va̱ji ta̱chi̱ꞌ níꞌin xéénꞌ ichinúúnꞌ barkúꞌ.
Jee sáá va̱kunijinꞌ, jee nkenta Jesús nu̱u̱nꞌ ráa jíka jiéꞌé re̱ꞌ nu̱u̱nꞌ nteñúꞌún.
Jee sáá niniꞌ rá te̱e súkuáꞌa re̱ꞌ vá ya̱ jíka jiéꞌé re̱ꞌ nu̱u̱nꞌ nteñúꞌún, jee ne̱ sɨ́ɨ́n nkuvi iniꞌ ráa jee nkachiꞌ ráa: ―¡Ɨɨn íꞌná ví‑i! ―nkachiꞌ ráa nka̱najíín ráa chi nyu̱ꞌví ráa.
Soo kuísá ntañúꞌún nkaꞌanꞌ Jesús ráa, jee kachiꞌ re̱ꞌ: ―¡Koo tiɨ́kɨ́ iniꞌ rán, chi nuꞌuꞌ ví‑i, koto yúꞌví rán! ―nkachiꞌ Jesús.
Saájee nna̱xiníkó Pedro, jee nkachiꞌ‑i: ―¡I̱toꞌoꞌ! Retú maánú, jee tatúníꞌ nú ya̱ kua̱jiaaꞌ ni̱ꞌ nu̱u̱nꞌ nú kaka jiéꞌé ni̱ꞌ nu̱u̱nꞌ nute.
Saájee nkachiꞌ Jesús: ―Neꞌenꞌ rúja ―nkachiꞌ re̱ꞌ. Saájee nnuun Pedro iniꞌ barkúꞌ, nika jiéꞌé‑e nu̱u̱nꞌ nute, kua̱ꞌa̱nꞌ‑a nu̱u̱nꞌ Jesús.
Soo sáá niniꞌ‑i ya̱ ni̱ꞌin víꞌí yɨ́ꞌɨ́ ta̱chi̱ꞌ, jee nyu̱ꞌví‑i, jee nka̱jiéꞌé kéi‑i chi̱ji nute, jee nka̱najíín‑i, jee nkachiꞌ‑i: ―I̱toꞌoꞌ, sikáku xá nuꞌuꞌ.
Jee kuísá ntañúꞌún kuitɨꞌ nsi̱kááꞌ Jesús naꞌá re̱ꞌ, jee nna̱tɨɨn re̱ꞌ naꞌá‑a, jee nkachiꞌ re̱ꞌ nu̱u̱nꞌ‑u: ―¡Na̱ ka̱ꞌ yakuꞌ ka̱ꞌ kúneí iniꞌ nú nuꞌuꞌ! ¿Na̱ kuvi chi ni̱yo tu̱ꞌun jiáni iniꞌ nú jie̱ꞌe̱ꞌ nuꞌuꞌ? ―nkachiꞌ Jesús.
Jee sáá nnaa ráa nna̱ku̱ꞌun ráa iniꞌ barkúꞌ, jee ña̱kui̱ñi̱ꞌ ya̱ yɨ́ꞌɨ́ ta̱chi̱ꞌ.
Jee maáráa ya̱ ñúꞌún iniꞌ barkúꞌ vá, nna̱kui̱ñɨ̱ꞌ ítɨ́ ráa nu̱u̱nꞌ Jesús nneñu̱ꞌun ráa re̱ꞌ, jee nkachiꞌ ráa nu̱u̱nꞌ re̱ꞌ: ―¡Máá nááꞌ nijia maánú kúvi Se̱ꞌya Ndiosíꞌ! ―nkachiꞌ ráa.
Jee sáá njia̱ꞌa ráa íyo ka̱ꞌ ichi yúnteñúꞌún vá, jee nkenta ráa nu̱u̱nꞌ káá ñuꞌun ñuunꞌ Genesaret.
Jee sáá nna̱kuniꞌ rá ñɨvɨ ñuunꞌ yukuán Jesús, jee nsi̱kúténuun ráa tu̱ꞌun nu̱u̱nꞌ kua̱íyó rá ñɨvɨ nééꞌ nu̱u̱nꞌ rá ñuunꞌ káá yukuán. Jee nkiji rá ñɨvɨ vá nkisiáꞌa ráa ntáká rá ñɨvɨ kúꞌvíꞌ nu̱u̱nꞌ Jesús.
Jee ni̱ka̱nꞌ táꞌvíꞌ ráa nu̱u̱nꞌ re̱ꞌ ya̱ ku̱ꞌva re̱ꞌ sú kua̱chi ntíꞌ yuꞌú saꞌma ñúꞌún re̱ꞌ i̱kɨ̱nꞌ naꞌá ráa. Jee ntáká rá ñɨvɨ kúꞌvíꞌ ya̱ ni̱kɨ̱nꞌ naꞌá ráa saꞌma re̱ꞌ jee nnuvi ráa.